Nordjyllands Politi har undersøgt forholdene i Vandhuset i Hjørring, hvor en 2-årig dreng i sidste uge faldt ned fra en puslepude og endte i et kælderområde. Et fald på op mod 10 meter. - Barnet ligger i koma, men tilstanden er stabil, siger Torben Rimmen, politikommissær ved Nordjyllands Politi i Hjørring. Puslebord var ikke puslebord Politikommissæren fortæller om undersøgelsen af ulykkesstedet, at der var sket en misforståelse omkring faciliteterne. -	Bordet, hvor barnet er faldet fra, er faktisk ikke beregnet til puslebord, forklarer han. -	Selve puslepuden ligger i en hylde under bordet. Men andre har taget puden og brugt den nede på gulvet eller ovre i sofaen til at pusle deres børn, siger Torben Rimmen. Og han kan godt forstå, at det let har kunnet gå galt: - Så er der så nogle, der tænker: ”Det er bordet, man gør det på”. Og det er så der, at det går gruelig galt. Mere afskærmning Torben Rimmen oplyser, at det er blevet besluttet af ledelsen af Vandhuset i Hjørring, at der nu kommer mere afskærmning op omkring bordet med puslepuden for at undgå, at lignende ulykker kan ske fremover. -   Det er så uheldigt, som det kan være, kommenterer politikommissæren.
Der var ikke nogle sikkerhedsmæssige brister i forbindelse med en 2-årig drengs fald i Vandhuset i Hjørring. - Det er så uheldigt, som det kan være, siger politikommissær Torben Rimmen